Didžiajai visuomenės daliai tabu esanti prostitucijos ir prekybos žmonėmis tema nėra tik pogrindinė. Tai akcentuoja specialų paskaitų ciklą visoje Lietuvoje vedanti "Carito" organizacija, kurios Telšių skyriaus atstovės lankosi ir Klaipėdos rajone.
Nors prekybos moterimis problema čia nėra opi, primenama, kad greta esančiame uostamiestyje pavojų tyko kur kas daugiau. Juolab kad dauguma į sąvadautojų pinkles patenkančių moterų nukenčia dėl savo naivumo arba drąsos.
Nelinkusioms kreiptis – pagalba
Į Telšių vyskupijos "Carito" skyrių nuo 2004 metų kreipėsi 215 prostitucijos ar prekybos žmonėmis aukų. Pripažįstama, jog toks skaičius – galbūt tik lašas jūroje, mat dauguma moterų ar merginų nelinkusios kreiptis pagalbos. "Faktas, kad problema egzistuoja. Realaus jos masto turbūt nežino niekas, mat į pagalbą teikiančias organizacijas kreipiasi tik dalis nukentėjusiųjų. Taip yra todėl, kad moterys jaučiasi niekinamos visuomenės, nebepasitiki jas supančia aplinka", – teigė Telšių "Carito" atstovės Renata Karaliūnaitė ir Lina Vėlavičiūtė. Visoje Lietuvoje "Caritas" jau kurį laiką vykdo projektą "Pagalba prostitucijos ir prekybos moterimis aukoms". Jį Telšių vyskupijoje koordinuojanti R. Karaliūnaitė paaiškino, jog tokiu būdu nukentėjusioms teikiama kompleksinė pagalba drabužiais, maistu, medikamentais, psichologinė pagalba, esant reikalui suteikiamas būstas.
Verbuoja socialiai pažeidžiamas
"Carito" atstovai aptarnauja visą Telšių vyskupijos teritoriją, apimančią vakarinę Lietuvos dalį. Jau kurį laiką projekto koordinatorės skaito paskaitas socialinės rizikos šeimų vaikams, važinėja po profesines mokyklas, socialinių paslaugų centrus. Trijų paskaitų ciklas numatytas ir Gargždų bei Priekulės socialinės paramos centruose, tam finansavimą skyrė Klaipėdos rajono savivaldybė. Šią savaitę projekto koordinatorės su centrų lankytojomis susitiko antrąjį kartą.
Gargždų socialinių paslaugų centro vyriausioji socialinė darbuotoja Vilma Bružienė teigė, kad pasiklausyti šviečiamosios informacijos ragintos visos centro lankytojos, tačiau dalyvauti susigundo tik dalis. "Mūsų lankytojos turi žalingų įpročių, dalis draugauja su vaikinais. Tačiau tos, kurioms galbūt labiausiai reikėtų žinoti apie gatvėje tykančius pavojus, į paskaitas neateina", – sakė socialinė darbuotoja. Ir nors centro praktikoje nėra atvejų, kad lankytojos patektų į seksualinių nusikaltėlių pinkles, dedamos pastangos mažai informuotas ar protinę negalią turinčias merginas apsaugoti nuo sąvadautojų. Juolab kad, anot "Carito" atstovių, dažniausiai verbuojamos būtent vargingai gyvenančių, problemiškų šeimų ar protiškai atsilikusios jaunos merginos.
Rajone saugiau
Klaipėdos rajono policijos komisariate per dešimt šių metų mėnesių užregistruoti šeši lytiniai nusikaltimai. Tarp jų vienas išžaginimas, trys seksualinės prievartos atvejai ir du mažamečių tvirkinimai. Organizacinio poskyrio viršininkas Vytautas Girkontas informavo, kad visi minėti nusikaltimai buvo ištirti ir perduoti teismui. Prostitucijos ar prekybos žmonėmis atvejų rajone šiemet neužregistruota, tokių pareigūnas teigė seniai nepamenantis.
Komisariato Viešosios policijos skyriaus Prevencijos poskyrio vyresnioji specialistė Diana Pipirienė teigė, kad rajone į sąvadautojų pinkles patekusių jaunų merginų, oficialiais duomenimis, nėra buvę. Tačiau probleminėse šeimose lankydamiesi pareigūnai kartais mato poreikį moteris ar merginas informuoti apie tokį pavojų. "Kalbamės individualiai, jei įtariame, kad moteris gali būti išnaudojama", – sakė D. Pipirienė.
Ji priminė, kad pareigūnų kišimasis į asmeninį merginų gyvenimą bei teises apribotas įstatymais. Baudžiamojon atsakomybėn traukiami tik su mažametėmis iki 14 metų santykiaujantys asmenys. Pagal LR BK 147 straipsnį jiems gresia laisvės atėmimas nuo 2 iki 10 metų. Jei žala padaroma dviem ar daugiau asmenų, gresia 4–12 metų kalėjimo. Tačiau tokių atvejų rajone taip pat seniai nebuvę. Tuo tarpu vyresnės kaip 14 metų panelės, net ir įtarus galimą prievartą, pareigūnus patikina santykiaujančios savo noru.
Telšių vyskupijos "Carito" projekto koordinatorės Renata Karaliūnaitė ir Lina Vėlavičiūtė prekybos žmonėmis problemą grindė tikromis istorijomis:
"Pasitaiko atvejų, kai mergina iš mažo miestelio atvyksta į didmiestį pas "draugus" ar menkai pažįstamus vaikinus, kurie užrakina bute ir ima vesti klientus, įtraukia į prostituciją. Tačiau mergina neturi kaip ištrūkti, nes iš jos atimamas telefonas, sukuriama psichologinė priklausomybė nuo sąvadautojo.
Pasitaiko net tokių atvejų, kai merginos su vaikinais draugauja dvejus metus, o vėliau yra parduodamos. Per tuos dvejus metus merginai rodomas didžiulis dėmesys, meilė, rūpestis. Vaikinas susipažįsta su jos tėvais, artimiausia aplinka, perka vaistus močiutei, dovanas mamai ir pan. Po kurio laiko merginai pasiūloma važiuoti į užsienį atostogų, galbūt padirbėti sezoniniame darbe, aplankyti sesę ar geriausią draugę. Žinoma, prieš tai vyras gauna tėvų sutikimą, pažada parvežti gyvą ir sveiką. Kaip gi tokiu nepasitikėsi? Tačiau vos mergina atsiduria svečioje šalyje, prasideda košmaras – pavyzdžiui, ji parduodama albanams, o šie apgyvendina viešnamyje. Niekas neklausia, nori dirbti ar ne, o jei priešiniesi – muša, kankina, girdo. Mergina viena net negali nueiti į dušą, tualetą, kad nepabėgtų. Klientų per dieną ateina ne vienas ir ne du, o po 20, 25 – visi su savo norais, iškrypimais. Merginoms neišvengiamai sutrinka psichika, sveikata.
Praktika rodo, kad ypač pažeidžiamos jaunos vienišos mamos. Pavyzdžiui, jai gera draugė pasiūlo darbą didesniame miestelyje ir ši, palikusi vaiką artimiesiems, išvyksta. Ten ją pasitinka kita moteris, aprodo butą, kuriame ši neva dirbs aukle. Tačiau iš to buto jos niekas nebeišleidžia ir verčia teikti seksualines paslaugas. Pradedama šantažuoti, grasinti susidorojimu su artimaisiais, vaiku, neva apie jos "profesiją" bus paskelbta visam kaimui."
Pasaulyje kasmet parduodama apie 800 000 žmonių, iš jų beveik pusė nepilnamečių, apie 80 procentų – moterys, iš kurių apie 2/3 tampa seksualinio išnaudojimo aukomis.
Naujausiais Jungtinių Tautų Narkotikų ir nusikaltimų biuro duomenimis, prekybos žmonėmis aukomis yra tapę apie 12,3 milijonų žmonių visame pasaulyje. Prieš trejus metus 79 proc. prekybos žmonėmis atvejų sudarė seksualinis išnaudojimas, o 18 proc. priverstinis darbas. Lietuvoje daugėja priverstinio įdarbinimo ir priverstinio įtraukimo į nusikalstamą veiklą atvejų, prekybos vaikais nusikaltimų.
Jolanta VENSKUTĖ
Publikuota 2011 m. gruodžio 3 d. www.gargzdai.lt